**Amel Tuka** je bosanskohercegovački atletičar, čija su specijalnost utrke na 800 (primarna disciplina) i 400 metara; u obje discipline drži nacionalni rekord. Član je Atletskog kluba Zenica.

Karijera
--------

Atletikom se počeo baviti sasvim slučajno kad je 2008, kao učenik 3. razreda STŠ "Kemal Kapetanović" iz Kaknja, učestvovao na Malim olimpijskim igrama u Zenici i pobijedio u utrci na 400 m. Trener AK Zenica Halid Sedić pozvao ga je na razgovor, nakon kojeg je Tuka postao član tog kluba. Budući da je živio u Kaknju, morao je svakodnevno dolaziti na treninge u Zenicu. Samo nekoliko mjeseci kasnije zabilježio je svoj prvi uspjeh: pobijedio je na 400 i 800 m na juniorskom prvenstvu BiH. Slijedio je ulazak u reprezentaciju i učešće na Balkanskom juniorskom prvenstvu u atletici u Grčkoj, gdje je bio treći. Nakon ovog uspjeha proglašen je atletskim otkrićem godine u BiH.

Od 2010. stalni je član seniorske reprezentacije na takmičenju Treće lige Evropskog ekipnog prvenstva i na svim takmičenjima bio je na pobjedničkom postolju.

U junu 2013. pobijedio je na takmičenju Treće lige Evropskog ekipnog prvenstva rezultatom 1:51,11. Mjesec kasnije, na Evropskom prvenstvu U-23, osvojio je 3. mjesto na 800 m i postavio nacionalni rekord 1:46,29.

U 2014. osvaja brozanu medalju na Balkanskom prvenstvu u Piteștiju (1:50,67) da bi na svom drugom Evropskom prvenstvu u seniorskoj konkurenciji u Zürichu bio šesti s novim nacionalnim rekordom od 1:46,12.

U 2015. osvaja zlatnu medalju na Balkanskom dvoranskom prvenstvu u Istanbulu (1:48,86). 1 jula 2015, na mitingu u Velenju, postavio je novi nacionalni rekord, pobijedivši rezultatom 1:44,19. Rekord je popravio već nakon 10 dana, pobijedivši i u Madridu s vremenom 1:43:84. Šest dana kasnije, u svom prvom nastupu na nekom od mitinga Dijamantne lige u karijeri, ponovo je popravio lični i nacionalni rekord pobijedivši u Monaku s vremenom 1:42.51. To je trenutno najbolje vrijeme sezone 2015, 32. rezultat svih vremena i 4. u Evropi.

Značajniji rezultati
--------------------

| Datum | Takmičenje | Mjesto | Disciplina | Plasman | Rezultat |
| --- | --- | --- | --- | --- | --- |
| 2010. | Treća liga Evropskog ekipnog prvenstva | Marsa | 800 m | 1. | 1:51,43 |
| 4 x 400 m | 9. | 3:21,49 |
| 2011. | Balkansko prvenstvo | Sliven | 4 x 400 m | 6. | 3:16,90 |
| Treća liga Evropskog ekipnog prvenstva | Reykjavík | 400 m | 9. | 49,91 |
| 4 x 400 m | 3. | 3:17,16 |
| 2012. | Evropsko prvenstvo u atletici 2012. | Helsinki | 800 m | 24. | 1:51,14 |
| Balkansko prvenstvo | Eskişehir | 800 m | 1. | 1:49,36 |
| 2013. | Treća liga Evropskog ekipnog prvenstva | Banská Bystrica | 400 m | 3. | 47,73 |
| 800 m | 1. | 1:51,11 |
| Evropsko prvenstvo U-23 | Tampere | 800 m | 3. | 1:46,29 |
| Balkansko prvenstvo | Stara Zagora | 800 m | 2. | 1:50,76 |
| 2014. | Balkansko prvenstvo | Pitești | 800 m | 3. | 1:50,67 |
| Evropsko prvenstvo na otvorenom | Zürich | 800 m | 6. | 1:46,12 **NR** |
| 2015. | Balkansko dvoransko prvenstvo | Istanbul | 800 m | 1. | 1:48,86 **NR** |
| Evropsko dvoransko prvenstvo | Prag | 800 m | 21. | 1:49,92 |
| Evropske igre 2015. | Baku | 800 m | 1. | 1:50,16 **REI** |
| Herculis (Dijamantna liga) | Monako | 800 m | 1. | 1:42.51 **NR** |

Lični rekordi
-------------

| Disciplina | Rezultat | Mjesto | Datum |
| --- | --- | --- | --- |
| 400 m | 47,19 | Bar | 1. 5. 2013. |
| 800 m | 1:42.51 | Monako | 17. 7. 2015. |

Vanjske veze
------------

* IAAF-profil
* Profil Arhivirano 2017-11-16 na Wayback Machine-u na All-athletics.com
* Profil Arhivirano 2014-08-13 na Wayback Machine-u na tilastopaja.org